La zona afectada per l'empremta acústica a Xirivella s'amplia en més de 3.000 vivendes
21 de juny de 2024

Aena ha revisat i ampliat la zona afectada per l'empremta acústica dins de l'IV Pla d'Aïllament Acústic de l'aeroport de València. Esta nova delimitació afecta a al voltant de 3.050 noves vivendes a Xirivella, que d'esta manera podran sol·licitar les ajudes per a la insonorització. Amb esta revisió, ja són més de 6.400 els habitatges afectats pel soroll dels avions en la localitat.

Guillermo Garrido el regidor d'urbanisme explica que Xirivella “és, sens dubte, el municipi més afectat per les molèsties de l'aeroport. L'any 2015, passaven pel nostre cel 5 milions de passatgers i l'any passat l'aeroport va tancar amb 10 milions de passatgers. I tot apunta al fet que continuarà creixent sense necessitat d'ampliar la pista. Tots veiem la ruta dels avions, s'escolten i són visibles des de qualsevol posició a Xirivella. No mantenen les rutes establides, per la qual cosa les molèsties es perceben més enllà de l'actual delimitació de l'empremta acústica”.

Garrido confirma que des d'este equip de govern “estem estudiant el Pla d'Acció associat al Mapa Estratègic de Soroll de l'aeroport de València (MER), presentarem al·legacions per a exigir totes les compensacions possibles i, per descomptat, que l'empremta acústica cobrisca gran part de la ciutat de Xirivella perquè les vivendes siguen beneficiats d'estes inversions acústiques”.

Respecte a este quart Pla d'Aïllament Acústic, l'Ajuntament de Xirivella presentarà diverses observacions per considerar-lo insuficient. El consistori sol·licitarà que l'empremta acústica s'ajuste al volum real del trànsit aeri, que s'ha augmentat considerablement en els últims temps, i que es tinguen en compte les desviacions en les trajectòries dels vols, tant horitzontals com verticals, que s'observen en els mateixos informes aportats per Aena.

De moment, Aena està enviant una carta a les noves comunitats de propietaris afectades per a informar de l'ampliació, notificant la seua inclusió en el Pla d'Aïllament Acústic i comunicant els tràmits que han de dur a terme per a beneficiar-se de les ajudes a la insonorització. Són les comunitats les que han de realitzar la sol·licitud, encara que no necessiten unanimitat de tots els veïns per a la seua tramitació i qualsevol propietari pot sol·licitar-la posteriorment en qualsevol moment. En tot cas, les persones interessades poden telefonar al 915903170 o escriure un correu a oficina.paa@ineco.com